Document ID: /roh_data/filtered/fineweb-2-filterrobots_roh.jsonl.gz/29110

Novak Djokovic ha gudagnà il gieu da mezfinal a Paris cunter Rafael Nadal - quai en 4 sets cun 3:6, 6:3, 7:6 e 6:2. Igl è la 6avla giada ch'il nummer 1 dal mund cuntanscha il final dals French Open e la segunda giada ch'el batta Nadal a Paris.
Nadal vala sco retg da Paris suenter avair gudagnà quest turnier betg main che 13 giadas. En il final frunta Djokovic sin Stefanos Tsitsipas.
Tsitsipas emprim finalist a Paris
Stefanos Tsitsipas è l'emprim finalist dal French Open da quest onn. Il Grec ha battì en il mezfinal il Tudestg Alexander Zverev en 5 sets cun 6:3, 6:3, 4:6, 4:6 e 6:3.
Il Grec frunta en ses emprim final dad in Grand Slam sin il victur da la partida tranter Rafael Nadal, ch'ha gudagnà 13 giadas a Paris, ed il numer in dal mund Novak Djokovic.
Ferma stagiun sin il sablun
Che Tsitsipas tutga tar in dals favurits a Roland Garros ha el gia mussà bainbaud en la stagiun. Gia l'emprim turnier sin sablun questa stagiun a Monte Carlo ha il Grec gudagnà. Silsuenter ha el fatg a Barcelona il pass enfin il final – la ha el dentant malgrà balla da matsch pers cunter Rafael Nadal. Suenter Barcelona ha l'atlet da 22 onns er gudagnà l'ultim turnier da preparaziun a Lyon.